  Майя Бывальцева 28-тӥ инвожое Москваын ЛДПР-лэн ӧтчамез ортчиз, отын Россиысь Кун Думае депутатэ кандидатъёслэсь списокъёссэс юнматӥзы. Кызьы вераз иворъёсъя «Удмуртия» агентстволы Кун Думалэн куатетӥ ӧтчамаз элькунлэсь депутат Андрей Маркин, федерал списокъёсты улосвыл группаосъя люкизы. Ижкар группае пыризы партилэн Удмуртиысь улосвыл ёзэтэзлэн координаторез но координаци кенешлэн ёзчиез, Кар Думаысь депутатлэн Андрей Маркинлэн юрттӥсез Наталья Оганезова, нош Удмурт группае — элькунысь Кун Кенешлэн депутатэз Тимур Ягафаров но Ижкар думаысь депутат Дмитрий Кулишов. Одӥг мандатъем округъёсъя таӵе кандидатъёс: 33 номеро Ижкар быръён округъя — Антон Гусев 34 номеро Удмурт быръён округъя — Тимур Ягафаров Вераны кулэ, Андрей Маркин списокъёсын ӧвӧл. «Ми егитъёслы сюрес сётӥськомы», — вераз депутат. Озьы ик со ватсаз, Удмуртиын ужбергатонэн вырыны малпа шуыса. Тодэ вайытом, быръёнъёс ортчозы 18-тӥ куарусёнэ. Асьсэ кандидатъёссэс ӵектӥзы ни парламентысь ваньмыз партиос. «Единая Россия»: партилэн списоказ пыризы 22-тӥ куартолэзе ортчытэм праймеризын вормисьёс — Кун Думаысь депутат Андрей Исаев, Удмуртилэн тӧроезлэн но кивалтэтлэн администрацизылэн кивалтӥсез Андрей Гальцин, Россилэн азьмуртэз бордын ужась Калык возёсъя но кун службая Росси академилэн Ижкарысь филиалэзлэн кивалтӥсез Алексей Шепталин но Удмуртиысь йӧскалык политикая министр Лариса Буранова. Одӥг мандатъем округъёсъя ӵектэмын Удмуртилэн Кун Кенешысьтыз экономика политикая, промышленностья но инвестициосъя ялан ужась ӧрилэн кивалтӥсез Валерий Бузилов (33 номеро Ижкар округъя) но Россиысь наукаосъя академилэн Урал ёзэтысьтз Историяя, кылъя но литературая Удмурт институтлэн кивалтӥсез Алексей Загребин (34 номеро Удмурт округъя). «Справедливая Россия»: Удмрт элькунъя но Киров улосвылъя 14 номеро улосвыл группая партилэн списоказ пыризы Кун Думаысь депутатъёс Сергей Доронин, Вадим Белоусов но Виктор Шудегов. Одӥг мандатъем округъёсъя ӵектӥзы Удмуртиысь Кун Кенешын партилэсь депутатъёслэн огазеяськонзылэсь кивалтӥсьсэ Фарид Юнусовез (33 номеро Ижкар округъя) но Виктор Шудеговез (34 номеро Удмурт округъя). КПРФ: интывыл группая федерал списоклэн нырысетӥ чураз интыяськиз партилэн улосвыл комитетэзлэн нырысетӥ секретарез Владимир Бодров, собере мыно улосвыл парламентысь КПРФ-лэн фракциезлэн кивалтӥсез, партилэн элькун комитетэзлэн кыкетӥ секретарез Владимир Чепкасов, партилэн элькун комитетэзлэн секретарез, КПРФ-лэн Глазкар ёзэтэзлэн нырысетӥ секретарез Елена Масленникова но партилэн элькун комитетэзлэн агропром ужпумъёсъя но мерлыко политикая секретарез Василий Афанасьев. Одӥг мандатъем Удмурт округъя коммунистъёс ӵектӥзы Владимир Чепкасовез, Ижкар округъя -Владимир Бодровез. Тегъёс: Политика быръёнъёс ЕдинаяРоссия ЛДПР СправедливаяРоссия КунДума Мерлык КПРФ  